# "Prezidenta kausā 2018" dominē juniori

Sestdien, 10. novembrī, Siguldas Bobsleja un kamaniņu trases starta estakādē norisinājās sezonas atklāšanas sacensības “Prezidenta kauss 2018” starta rāvienos. Par nelielu pārsteigumu šoreiz parūpējās juniori Sigita Bērziņa un Mārtiņš Bots/Roberts Plūme, izcīnot uzvaru attiecīgi sieviešu un divvietīgo ekipāžu konkurencē, bet starp vīriem labākais Inārs Kivlenieks.

Labākie visās vecuma grupās tika noskaidroti summējot divus starta rāvienus katram sportistam. Vīriešu, junioru, jauniešu A, divvietīgo ekipāžu, junioru un jauniešu A divvietīgo ekipāžu sportisti arī sacentās par labāko starta reakcijas rāvienu, kas, atšķirībā no iepriekšējiem gadiem, šogad netika pieskaitīts starta rāvienu laikam.

Dāmu konkurencē labākā abos starta rāvienos bija juniore S. Bērziņa, kura divu rāvienu summā uzrādīja laiku 6,273 sekundes. Arī otrā vieta juniorei Elīnai Ievai Vītolai ar laiku 6,299 sekundes, bet trešajā vietā Elīza Cauce (6,334). Ceturtā vieta Kendijai Aparjodei, bet astotā Ullai Zirnei.

“**Biju patīkami pārsteigta par uzvaru, jo ir diezgan stipra konkurence un jebkura varēja uzvarēt. Bet esmu priecīga par paveikto un, protams, iekšēji zinu, ka varēju labāk, bet esmu vēl jauna un ir uz ko tiekties**,” komentē uzvarētāja S. Bērziņa, kura atzīst, ko sezonas mērķis ir iekļūt labāko desmitniekā Pasaules junioru čempionātā.

Junioru meiteņu vidū 3. vieta Andai Upītei (6,400). Starp jaunietēm A dalīta pirmā vieta un identisks laiks divu braucienu summā Viktorijai Ziediņai un Zanei Kalumai, bet trešā vieta Justīnei Maskalei.

Starp vīriem labākais abos braucienos bija I. Kivlenieks ar laiku 5,881 sekundes. Otrā vieta Artūram Dārzniekam (5,970), bet trešais Kristers Aparjods (5,977). Uzvara junioru konkurencē Eduardam Ševicam-Mikeļševicam, kuram arī pirmā vieta starp jauniešiem A, otrais Roberts Plūme, bet trešais Artūrs Gruzdulis-Borovojs, kuram otrā vieta starp jauniešiem A. Bronza jauniešu A konkurencē Gintam Bērziņam.

“***Es varbūt gaidīju priekš sevis varbūt nedaudz labāku rezultātu, bet šķiet, ka šis ir labākais, kāds līdz šim bijis ”Prezidenta kausā”***,” atzīst I. Kivlenieks, kurš ir pārliecināts, ka arī trasē šogad visam jābūt kārtībā, “**Siguldā veicās ļoti labi, veselības dēļ nav sanācis nekur citur aizbraukt, bet domāju, ka būs ļoti labi, jo visa tehnika, ko pagājušajā gadā nepaspējām sagatavot, tagad ir gatava un vairs nav jāeksperimentē**.”

Divvietīgo ekipāžu konkurencē triumfs junioriem Mārtiņam Botam/Robertam Plūmem, kuriem divu braucienu summā laiks 6,045 sekundes. Otrā vieta Kristenam Putinam/Imantam Marcinkēvičam ar 6,076 sekundēm, bet pārsteigumu sagādāja jauniešu A duets Eduards Ševics-Mikeļševics/Lūkass Krasts, kuriem trešā vieta un otrā vieta starp junioriem (6,166). Ceturtā vieta Oskaram Gudramovičam/Pēterim Kalniņam, bet veselības problēmu dēļ šoreiz nestartēja brāļi Andris un Juris Šici. Junioru konkurencē trešie Artūrs Gruzdulis-Borovojs/Viktors Nahodkins, kuriem arī sudrabs starp jauniešiem A, bet bronza jauniešu A konkurencē Kasparam Rinkam/Andrim Ardim Liepiņam.

Labāko starta reakcijas rāvienu starp vīriem uzrādīja Inārs Kivlenieks, bet divvietīgo ekipāžu konkurencē Kristens Putins/Imants Marcinkēvičs.

Starp jaunietēm B uzvara Selīnai Elizabetei Zvilnai, otrā Paula Boķe, trešā Laura Roburga, bet starp jaunietēm C labākā Anna Aizupe, sudrabs un bronza attiecīgi Ulrikai Latvenai un Elīnai Pamžinai.

Jauniešu B konkurencē pārliecinoši labākais Gustavs Krasts, 2. vieta Raimondam Baltgalvim, bet 3. vieta Edvardam Martam Marķitānam. Jauniešu C vidū pirmais Uldis Jakseboga, otrais Rūdis Kūkojs, trešais Ričards Dukšte.

Jau pēc nedēļas, 16. un 17. novembrī, sezona Siguldā turpināsies ar 2018. gada “Latvijas kausa” izcīņa kamaniņu sportā.